Številka: 1002-124/2021/3

Datum: 26. 1. 2021

Zadeva: Vprašanje glede vračila preveč izplačanih stroškov prevoza na delo in z dela – odgovor

Zveza: vaše elektronsko sporočilo z dne

Ministrstvo za javno upravo je prejelo vaše zaprosilo za pojasnilo, v katerem pojasnjujete, da ste v petek prejeli stališče glede (ne)vračila preveč izplačanih stroškov prevoza na delo in z dela. Zanima vas, kako ravnati v primerih, ko so javnimi uslužbenci preveč izplačane zneske povračila stroškov prevoza na delo in z dela že vrnili oziroma ko javnimi uslužbenci preveč izplačane zneske povračila stroškov prevoza na delo in z dela še vedno vračajo.

Ministrstvo za javno upravo pojasnjuje, da lahko v okviru svojih pristojnosti posreduje le pojasnila glede izvajanja predpisov, ni pa pristojno za razlago določb zakonov ali kolektivnih pogodb. Ob tem poudarjamo, da so navedena pojasnila lahko v pomoč strokovni službi in delodajalcu, ki odloča o pravicah javnih uslužbencev na podlagi zakona, podzakonskega akta ali kolektivne pogodbe, še vedno pa je odločanje v konkretnem primeru v pristojnosti delodajalca.

Ministrstvo za javno upravo predlaga, da delodajalci v primerih, ko so z javnimi uslužbenci že bili sklenjeni dogovori o načinu vračila preveč izplačanih stroškov prevoza na delo in z dela, sklenjene dogovore o načinu vračila preveč izplačanih stroškov prevoza na delo in z dela izvršijo.

Enako predlagamo tudi v primerih obročnega plačila preveč izplačanih stroškov prevoza na delo in z dela, ko javni uslužbenci še niso vrnili vseh obrokov, ki so se jih zavezali vrniti v dogovorih o načinu vračila preveč izplačanih stroškov prevoza na delo in z dela.

Če so bili postopki pred pristojnimi sodišči, ker javni uslužbenci niso podpisali dogovorov o načinu vračila preveč izplačanih stroškov prevoza na delo in z dela in so bile posledično vložene tožbe, že pravnomočno zaključeni, se izvršijo tudi pravnomočne odločitve teh sodišč.

Predlagamo pa, da delodajalci v sodnih postopkih, ki so še v teku, nanašajo pa se na napačno izplačilo stroškov prevoza na delo in z dela, ki je posledica nezakonito določenih stroškov prevoza na delo in z dela v primeru, ko ne gre za računsko, računalniško napako ali pomoto, tožbe vložene pred pristojnimi sodišči umaknejo.

Prav tako predlagamo, da delodajalci ne sklepajo novih dogovorov o načinu vračila preveč izplačanih plač in ne vlagajo tožb v primerih, ko je za napačno izplačilo stroškov prevoza na delo in z dela odgovoren delodajalec sam, razen če je šlo za računalniško, računsko napako ali pomoto.

S spoštovanjem,

Peter Pogačar

generalni direktor

Poslano:

- naslovniku po e-pošti